દિવાળી એટલે દીપોત્સવી-દિપાવલી. આ દિવસે દીવાઓનો ઉત્સવ કરવો જોઈએ. આ તહેવારમાં ગણીને ગાંઠે બાંધવા જેવું બહુ ઓછું હોય તે જ સારું છે, કારણ કે સારું કે ખોટું જે ગાંઠે બાંધીએ તેનો ભાર તો આપણે જ ઉપાડવાનો હોય છે. આનો સરળ ઉપાય બધાને સાથે લઈને ચાલવામાં જ સાચું સુખ છે. આ માટે સંયુક્ત કુટુંબની ભાવનાને આદર્શ માનવી-બનાવવી પડશે. તેમાં મારું જ ચાલે તેવો આગ્રહ જતો કરવો પડે. આપણી મરજી અને મનમાની ચલાવવામાં આપણે એ ભૂલી જઈએ છીએ કે સામે પક્ષે જે વ્યક્તિ છે તે પણ એક સ્વતંત્ર જીવ છે. તેની પસંદગી – નાપસંદગી પણ અલગ હોવાની. જયાં સુધી બાળક નાનું હોય ત્યાં સુધી તેના સારા નરસા નિર્ણયો માટે માતા-પિતા તરીકે હક ભોગવો તે વાજબી છે, પણ જેવું તે પુખ્ત વયમાં પ્રવેશે કે તેના નિર્ણયો પર તમારા વિચારો કે પસંદગીનો ભાર ન રાખો. કંઈ કેટલાય આપણા ભૂતકાળના કૌટુંબિક વારસાની સમજણ આપણે બીજાને મેણાં મારવાના સમયે કહી સંભળાવતા હોઈએ છીએ. ખરેખર આ શું યોગ્ય – વાજબી છે? મનને એક સવાલ તો થવો જ જોઈએ. હવે માની લો કે કોઈ વસ્તુ તમારી મરજી વિરુદ્ધની તમારા ઘરમાં બની તો તેમાં ખોટું મોળું શું થઈ ગયું. પરિવારના સભ્યોને સાથે લઈને ચાલીએ. તમારી મરજીને માન આપીને જો કોઈ તમારી વાત સ્વીકારે તો ખુશ થવું પણ એવો આગ્રહ કે દુરાગ્રહ ન રાખવો કે દર વખતે તમારી મરજી મુજબ જ કાર્ય થાય. તમે બધું કરી શકવાના નથી. માટે જ સંયુક્ત કુટુંબના આદર્શનું પાલન કરી, દિવાળીનાં દીવડાંઓના તેજપૂંજમાં સ્વજનોને સાથે રાખી તેજોમય દીપોત્સવી ઉજવીએ. વસુધૈવ કુટુંબકમ્ ની ભાવનાને ઉજ્જવળ બનાવીએ. – ખ્યાતિ હિતેન સુવાગીયા સંકલન-દિલીપ ઠાકર. મો 9825722820